SEKRETARIÁT
LEGISLATÍVNEJ RADY VLÁDY
     SLOVENSKEJ REPUBLIKY

                                                                                                     Na rokovanie LRV SR
                                                                                                     Dňa 8. júla 2003
                                                                                                     K materiálu č. 4861/2003

S T A N O V I S K O
k návrhu legislatívneho zámeru zákona o úpadku (insolvenčný zákon)

I. Všeobecne:

     Návrh legislatívneho zámeru zákona o úpadku predkladá na rokovanie Legislatívnej rady vlády SR podpredseda vlády pre legislatívu a minister spravodlivosti SR Daniel Lipšic.

     Cieľom právnej úpravy tohto legislatívneho zámeru je príprava zákona, ktorý bude riešiť problematické otázky insolventnosti so snahou  zamedziť straty hodnoty majetku úpadcu, zabezpečiť zrýchlenie konania a prijať opatrenia, ktoré budú stimulovať dotknuté strany urýchlene konať a tiež umožniť okrem konania pred súdom  neformálne riešenie vzniknutých problémov.

     Návrh legislatívneho zámeru bol predmetom medzirezortného pripomienkového konania, v rámci ktorého zásadné pripomienky uplatnili M vnútra SR, Generálna prokuratúra SR, Ministerstvo práce, sociálnych vecí a rodiny SR , Ministerstvo financií  SR a Konfederácia odborových zväzov SR,  pričom dve zásadné pripomienky uplatnené Generálnou prokuratúrou SR predkladateľ neakceptoval a návrh sa na rokovanie LRV predkladá s rozporom.

     Ako predkladateľ uvádza v predkladacej správe, prerokovanie návrhu legislatívneho zámeru v Rade hospodárskej a sociálnej dohody SR nie je potrebné. Navrhovaná právna úprava nebude mať dopad na štátny rozpočet ani rozpočty obcí a rozpočty VÚC. Taktiež nebude mať dopad na životné prostredie ani na zamestnanosť.

B. Osobitná časť:

     Sekretariát Legislatívnej rady vlády SR odporúča predkladateľovi pri príprave paragrafového znenia bližšie upriamiť pozornosť na nasledovné otázky:

-zreteľnejšie uviesť, aké neformálne reštrukturalizácie, ktoré nie sú upravené v súčasne platných právnych predpisoch má  predkladateľ na mysli,

-v celom texte odporúčame presnejšie formulovať výrazy ako napr. "pokiaľ možno čo najmenej",  "bežné trhové podmienky", bežný výkon podnikateľskej činnosti" a pod.,

-v bode 1.1 odporúčame bližšie špecifikovať osoby, ktoré majú s úpadcom právne vzťahy,

-v bode 1.2 odporúčame bližšie definovať Slovenskú republiku, nakoľko táto musí byť vždy zastúpená konkrétnym štátnym orgánom,

-v bode 1.4 odporúčame presnejšie definovať pojem "regulátor finančnej inštitúcie",

-v bode 1.8 odporúčame zvážiť možnosť náhrady škody platenej veriteľom v prípade zamietnutia návrhu na vyhlásenie konkurzu,

- v bode 1.12 sa  uvádza,  že výkon funkcie správcu zaniká, ak "správca zanikne"   - znamená to, že správcu môže vykonávať aj právnická osoba?

-v bode 1.12 odporúčame bližšie špecifikovať dôvody, pre ktoré môže súd odvolať správcu (posledný odsek),

-v bode 2.3, resp. v ďalšom texte odporúčame upresniť pojem "verejný register",

-v bode 2.4, resp. v ďalšom texte odporúčame upresniť, akým spôsobom  bude zverejnené rozhodnutie o povolení reštrukturalizácie,

-v bode 3.4 písm. e) odporúčame upresniť porušenie povinností a obmedzení vyplývajúcich z tohoto zákona,

-v bode 3.11 písm. f) odporúčame presnejšie definovať pojem "historické pohyby majetku",

-v bode 3.23 písm. c) odporúčame definovať pojem "subdodávatelia správcu",

V Bratislave 3. júla 2003
Vypracoval: Pavel  K a n k a

                                                                                      Štefan  G r m a n
                                                                                              tajomník
                                                                               Legislatívnej rady vlády SR

ÚRAD VLÁDY SLOVENSKEJ REPUBLIKY
               Sekcia vládnej legislatívy

                                                                                                         Na rokovanie vlády SR
                                                                                                         dňa  16. júla 2003
                                                                                                         K materiálu č. 5146/2003
                                                                                                         K bodu č. 

S T A N O V I S K O

k  návrhu legislatívneho zámeru zákona o úpadku

I.

     Návrh legislatívneho zámeru zákona o úpadku predkladá podpredseda vlády pre legislatívu a minister spravodlivosti Slovenskej  republiky Daniel Lipšic v novom znení.

II.

          Cieľom právnej úpravy tohto legislatívneho zámeru je príprava zákona, ktorý bude riešiť problematické otázky insolventnosti so snahou  zamedziť straty hodnoty majetku úpadcu, zabezpečiť zrýchlenie konania a prijať opatrenia, ktoré budú stimulovať dotknuté strany urýchlene konať a tiež umožniť okrem konania pred súdom  neformálne riešenie vzniknutých problémov.

III.

     Predmetný návrh  Legislatívna rada vlády Slovenskej republiky prerokovala na svojom zasadnutí dňa 8. júla 2003 a vláde Slovenskej republiky ho odporučila s pripomienkami schváliť. Predkladateľovi odporučila, aby  pri príprave paragrafového znenia upriamil pozornosť najmä na nasledovné otázky:

-bližšie špecifikovať neformálne reštrukturalizácie, ktoré by mali byť alternatívou formálneho konania pred súdom,

-upraviť niektoré formulácie v texte uvádzané (napr. "pokiaľ možno čo najmenej", "bežné trhové podmienky", "bežný výkon podnikateľskej činnosti" a pod.) ,

-upresniť v texte uvádzaný termín "verejný register",

-v bode 1.1 písm. b) bližšie špecifikovať osoby, ktoré majú s úpadcom právne vzťahy,

-v bode 1.8 zvážiť  výšku náhrady škody platenej veriteľom v prípade zamietnutia ním podaného návrhu na konkurz, ak bol tento nedôvodný,

-v bode 1.12 bližšie špecifikovať závažné dôvody, pre ktoré môže súd odvolať predbežného správcu a správcu podstaty,

-v bode 3.23 písm. c) bližšie špecifikovať pojem "subdodávatelia správcu".

IV.

     Sekcia vládnej legislatívy Úradu vlády Slovenskej republiky odporúča vláde Slovenskej republiky návrh legislatívneho zámeru zákona o úpadku po zohľadnení odporúčaní legislatívnej rady schváliť.

V Bratislave  16. júla 2003
Vypracoval: Pavel  K a n k a

                                                                             Štefan  G r m a n
                                                                             generálny riaditeľ
                                                                        sekcie vládnej legislatívy